Document ID: 32014R0624

DELEGIRANA UREDBA KOMISIJE (EU) št. 624/2014
z dne 14. februarja 2014
o določitvi odstopanja od Uredbe (EU) št. 1290/2013 Evropskega parlamenta in Sveta o pravilih za sodelovanje v okvirnem programu za raziskave in inovacije (2014-2020) - Obzorje 2020 ter za razširjanje njegovih rezultatov v zvezi s Skupnim podjetjem „Čisto nebo 2“
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 1290/2013 Evropskega parlamenta in Sveta z dne 11. decembra 2013 o pravilih za sodelovanje v okvirnem programu za raziskave in inovacije (2014-2020) - Obzorje 2020 ter za razširjanje njegovih rezultatov in o razveljavitvi Uredbe (ES) št. 1906/2006 (1), zlasti člena 1(3)(a) Uredbe,
ob upoštevanju naslednjega:
(1)
Uredba (EU) št. 1291/2013 Evropskega parlamenta in Sveta (2) vzpostavlja okvirni program za raziskave in inovacije (2014-2020) (Obzorje 2020) in predvideva sodelovanje Unije v javno-zasebnih partnerstvih, vključno s skupnimi podjetji, na ključnih področjih, na katerih bi lahko raziskave in inovacije prispevale k širšim evropskim ciljem na področju konkurenčnosti in pomagale pri spoprijemanju z družbenimi izzivi.
(2)
Sodelovanje v posrednih ukrepih v okviru Obzorja 2020 bi moralo biti v skladu z Uredbo (EU) št. 1290/2013. Da se upoštevajo posebne operativne potrebe skupnih podjetij, vzpostavljenih v skladu s členom 187 PDEU na področju aeronavtike, se je na Komisijo za obdobje programa Obzorje 2020 preneslo pooblastilo za sprejemanje aktov v skladu s členom 290 Pogodbe, da bi lahko organi financiranja, ustanovljeni v skladu s členom 187 Pogodbe na področju aeronavtike, zmanjšali najmanjše število udeležencev.
(3)
Skupno podjetje „Čisto nebo 2“ je bilo ustanovljeno z Uredbo Sveta (EU) št. 558/2014 (3) na področju aeronavtike za obdobje do 31. decembra 2024. Njegov cilj je še izboljšati okoljski vpliv evropskih aeronavtičnih tehnologij in zagotoviti mednarodno konkurenčnost evropske aeronavtične industrije v prihodnosti.
(4)
Posebne operativne potrebe so bile ugotovljene v zvezi s pravili za sodelovanje v programu Obzorje 2020, zlasti glede minimalnega števila udeležencev. Razpisi za zbiranje predlogov, ki jih objavi Skupno podjetje, so zelo specifični in usmerjeni, da bi bile izbrane inovativne rešitve, skladne s končnimi demonstracijskimi sistemi. Poleg tega se je omogočanje posameznim podjetjem, da se prijavijo na razpise Skupnega podjetja „Čisto nebo“, izkazalo za zelo učinkovito pri privabljanju malih in srednje velikih podjetij (MSP) ter raziskovalnih organizacij in univerz.
(5)
Za nadaljnjo podporo široki udeležbi MSP in raziskovalnih organizacij in univerz je primerno določiti odstopanje od najmanjšega števila udeležencev iz člena 9(1) Uredbe (EU) št. 1290/2013, da se posameznim enotam omogoči, da se prijavijo na razpise, ki jih objavi Skupno podjetje „Čisto nebo 2“ -
SPREJELA NASLEDNJO UREDBO:
Člen 1
Z odstopanjem od člena 9(1) Uredbe (EU) št. 1290/2013 v zvezi z razpisi za zbiranje predlogov, ki jih objavi Skupno podjetje „Čisto nebo 2“, je minimalni pogoj sodelovanje enega pravnega subjekta s sedežem v državi članici ali pridruženi državi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. februarja 2014

Labels: 7
1
15
20